CELEX: 32018D0119(01)
Language: lt
Date: 1516233600000
Title: 2018 m. sausio 18 d. Komisijos sprendimas, kuriuo įsteigiama aplinkosaugos reikalavimų laikymosi ir aplinkos valdymo ekspertų grupė

19.1.2018   
            
            
               LT
            
            
               Europos Sąjungos oficialusis leidinys
            
            
               C 19/3
            
         KOMISIJOS SPRENDIMAS
   2018 m. sausio 18 d.
   kuriuo įsteigiama aplinkosaugos reikalavimų laikymosi ir aplinkos valdymo ekspertų grupė
   (2018/C 19/03)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               Sutarties 191 straipsnyje nustatytas reikalavimas Sąjungai ir valstybėms narėms užtikrinti, kad Sąjungos aplinkos politika būtų padedama išlaikyti, saugoti ir gerinti aplinkos kokybę ir siekiama aukšto apsaugos lygio;
            
         
               (2)
            
            
               siekiant užtikrinti, kad būtų geriau įgyvendinami Sąjungos aplinkos teisės aktai ir laikomasi jų reikalavimų, pagal Komisijos komunikatą „ES aplinkosaugos reikalavimų laikymosi ir aplinkos valdymo gerinimo veiksmai“ (1) Komisijai reikia įsteigti patariamąjį organą, kad galėtų pasinaudoti specialistų ekspertinėmis žiniomis;
            
         
               (3)
            
            
               todėl būtina įsteigti aplinkosaugos reikalavimų laikymosi ir aplinkos valdymo srities ekspertų grupę ir apibrėžti jos funkcijas bei struktūrą;
            
         
               (4)
            
            
               grupė turėtų padėti rengti rekomendacinius dokumentus aplinkosaugos reikalavimų laikymosi užtikrinimo gerosios praktikos klausimais ir papildomus dokumentus, be kita ko, dėl profesinių įgūdžių bei ekspertinių žinių, nacionalinių sistemų vertinimo, taip pat informavimo ir sklaidos aplinkosaugos reikalavimų laikymosi ir aplinkos valdymo srityje. Grupė taip pat turėtų padėti koordinuoti aplinkosaugos reikalavimų laikymosi ir aplinkos valdymo gerinimo veiksmų įgyvendinimą ir vykdyti jo stebėseną, taip pat padėti Komisijai rengti politikos iniciatyvas ir teisės aktų pasiūlymus, susijusius su platesnio pobūdžio aplinkos valdymo klausimais;
            
         
               (5)
            
            
               grupę turėtų sudaryti ES valstybių narių ir esamų visos Europos specialistų tinklų, sprendžiančių aplinkosaugos reikalavimų laikymosi užtikrinimo ir aplinkos valdymo problemas, atstovai;
            
         
               (6)
            
            
               turėtų būti nustatytos grupės nariams taikomos informacijos atskleidimo taisyklės;
            
         
               (7)
            
            
               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (2),
            
         NUSPRENDĖ:
   1 straipsnis
   Dalykas
   Įsteigiama aplinkosaugos reikalavimų laikymosi ir aplinkos valdymo ekspertų grupė. Grupės pavadinimas – Aplinkosaugos reikalavimų laikymosi ir aplinkos valdymo forumas.
   2 straipsnis
   Funkcijos
   Grupės funkcijos:
   
               a)
            
            
               padėti Komisijai koordinuoti aplinkosaugos reikalavimų laikymosi ir aplinkos valdymo gerinimo veiksmų įgyvendinimą ir vykdyti jo stebėseną, taip pat padėti rengti aplinkosaugos reikalavimų laikymosi ir aplinkos valdymo srities teisės aktų pasiūlymus ar politikos iniciatyvas, be kita ko, susijusius su:
               
                           i)
                        
                        
                           reikalavimų laikymosi skatinimu, stebėsena ir vykdymo užtikrinimu (reikalavimų laikymosi užtikrinimu),
                        
                     
                           ii)
                        
                        
                           teise kreiptis į teismą aplinkosaugos klausimais,
                        
                     
                           iii)
                        
                        
                           galimybe susipažinti su informacija apie aplinką,
                        
                     
                           iv)
                        
                        
                           visuomenės dalyvavimu,
                        
                     
                           v)
                        
                        
                           bet kokiais kitais valdymo klausimais;
                        
                     
         
               b)
            
            
               užmegzti Komisijos, valstybių narių ir esamų visos Europos specialistų tinklų (3) bendradarbiavimo ryšius ir koordinuoti veiklą klausimais, susijusiais su Sąjungos aplinkos srities teisės aktų, programų ir politikos įgyvendinimu;
            
         
               c)
            
            
               užtikrinti keitimąsi patirtimi ir gerosios praktikos pavyzdžiais aplinkosaugos reikalavimų laikymosi ir aplinkos valdymo srityje.
            
         3 straipsnis
   Konsultacijos
   Komisija gali konsultuotis su grupe bet kokiu klausimu, susijusiu su aplinkosaugos reikalavimų laikymosi ir aplinkos valdymo srities veiksmų įgyvendinimu, įskaitant aplinkosaugos reikalavimų laikymosi ir aplinkos valdymo gerinimo veiksmų įgyvendinimą (4), jo peržiūrą ir tolesnių veiksmų po 2019 m. nustatymą.
   4 straipsnis
   Narystė
   1.   Grupės nariai yra valstybių narių valdžios institucijos ir kiti viešojo sektoriaus subjektai.
   2.   Visų pirma, grupės nariai yra šie viešojo sektoriaus subjektai:
   
               a)
            
            
               Europos Sąjungos aplinkos apsaugos teisės aktų įgyvendinimo ir vykdymo užtikrinimo tinklas;
            
         
               b)
            
            
               Europos prokurorų tinklas aplinkos klausimais;
            
         
               c)
            
            
               ES teisėjų forumas aplinkos klausimais;
            
         
               d)
            
            
               tinklas EnviCrimeNet;
            
         
               e)
            
            
               Europos aplinkos apsaugos agentūrų vadovų tinklas;
            
         
               f)
            
            
               Europos aukščiausiųjų audito institucijų organizacija;
            
         
               g)
            
            
               Europolas;
            
         
               h)
            
            
               Eurojustas.
            
         3.   Valstybės narės ir kiti viešojo sektoriaus subjektai paskiria savo atstovus ir privalo užtikrinti, kad jų atstovai turėtų pakankamai aukšto lygio ekspertinių žinių.
   4.   Nariai, nebegalintys veiksmingai dalyvauti ekspertų grupei svarstant klausimus arba, atitinkamo Komisijos padalinio nuomone, nesilaikantys Sutarties dėl Europos Sąjungos veikimo 339 straipsnyje nustatytų reikalavimų, arba atsistatydinę nariai nebekviečiami dalyvauti grupės posėdžiuose ir likusiam kadencijos laikui gali būti pakeisti.
   5 straipsnis
   Pirmininkas
   Grupei pirmininkauja Komisijos Aplinkos generalinio direktorato (toliau – Aplinkos GD) atstovas.
   6 straipsnis
   Veikla
   1.   Grupė imasi veiksmų Aplinkos GD prašymu, laikydamasi atitinkamų Komisijos ekspertų grupių horizontaliųjų taisyklių (5) (toliau – horizontaliosios taisyklės).
   2.   Paprastai grupės posėdžiai vyksta Komisijos patalpose.
   3.   Sekretoriato paslaugas teikia Aplinkos GD. Grupės ir jos pogrupių posėdžiuose gali dalyvauti kitų Komisijos padalinių pareigūnai, suinteresuoti grupės veikla.
   4.   Aplinkos GD pritarimu grupė gali paprasta narių balsų dauguma nuspręsti svarstymus surengti viešai.
   5.   Diskusijų dėl kiekvieno darbotvarkės punkto ir grupės pareikštų nuomonių protokolai turi būti prasmingi ir išsamūs. Protokolo projektą rengia sekretoriatas, o už tai atsako pirmininkas.
   6.   Nuomones, rekomendacijas ar ataskaitas grupė priima bendru sutarimu. Balsuojant sprendimai priimami paprasta grupės narių balsų dauguma. Nariai, kurie balsavo prieš, turi teisę prie nuomonių, rekomendacijų ar ataskaitų pridėti dokumentą, kuriame apibendrinami jų pozicijos motyvai.
   7 straipsnis
   Pogrupiai
   1.   Aplinkos GD gali steigti pogrupius konkretiems klausimams nagrinėti pagal jo apibrėžtus įgaliojimus. Pogrupiai veikia vadovaudamiesi horizontaliosiomis taisyklėmis ir yra atskaitingi grupei. Įvykdę pavestas užduotis, jie panaikinami.
   2.   Pogrupių nariai, kurie nėra grupės nariai, atrenkami pagal horizontaliąsias taisykles (6) paskelbus viešą kvietimą teikti paraiškas.
   8 straipsnis
   Kviestiniai ekspertai
   Aplinkos DG gali kviesti konkrečių su darbotvarkės punktais susijusių sričių ekspertus ad hoc dalyvauti grupės ar pogrupių veikloje.
   9 straipsnis
   Stebėtojai
   1.   Fiziniams asmenims, organizacijoms ar kitiems viešojo sektoriaus subjektams, išskyrus 4 straipsnyje nurodytus subjektus, tiesioginiu kvietimu pagal horizontaliąsias taisykles gali būti suteikiamas stebėtojo statusas.
   2.   Stebėtojais paskirtos organizacijos arba viešojo sektoriaus subjektai skiria savo atstovus.
   3.   Pirmininkas gali leisti stebėtojams ir jų atstovams dalyvauti grupės diskusijose ir teikti ekspertines žinias. Tačiau jiems nesuteikiama balsavimo teisė ir jie nedalyvauja formuluojant grupės rekomendacijas ar patarimus.
   10 straipsnis
   Darbo tvarkos taisyklės
   Atsižvelgdama į Aplinkos GD pasiūlymą ir gavusi jo sutikimą, grupė, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių (7), paprasta narių balsų dauguma priima darbo tvarkos taisykles.
   11 straipsnis
   Profesinė paslaptis ir įslaptintos informacijos tvarkymas
   Grupės nariai ir jų atstovai, taip pat kviestiniai ekspertai ir stebėtojai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (8) ir 2015/444 (9) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų būtinų priemonių.
   12 straipsnis
   Skaidrumas
   1.   Grupė ir jos pogrupiai registruojami Komisijos ekspertų grupių ir kitų panašių subjektų registre (toliau – Ekspertų grupių registras).
   2.   Ekspertų grupių registre skelbiami šie duomenys apie grupės sudėtį:
   
               a)
            
            
               valstybių narių valdžios institucijų pavadinimai;
            
         
               b)
            
            
               kitų viešojo sektoriaus subjektų pavadinimai;
            
         
               c)
            
            
               stebėtojų pavadinimai (vardai ir pavardės).
            
         3.   Visi susiję dokumentai, įskaitant darbotvarkes, posėdžių protokolus ir dalyvių pareiškimus, skelbiami Ekspertų grupių registre arba šiame registre pateikiant nuorodą į specialią interneto svetainę, kurioje galima rasti šią informaciją. Prieiga prie specialių interneto svetainių suteikiama netaikant registracijos reikalavimo ir jokių kitų apribojimų. Visų pirma, darbotvarkė ir kiti susiję informaciniai dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys taikomos tik tuo atveju, jei paviešinus dokumentą nukentėtų viešojo arba privačiojo intereso apsauga, kaip nurodyta Europos Parlamento ir Tarybos reglamento (EB) Nr. 1049/2001 (10) 4 straipsnyje.
   13 straipsnis
   Posėdžių išlaidos
   1.   Asmenims, dalyvaujantiems grupės ir jos pogrupių veikloje, už jų teikiamas paslaugas neatlyginama.
   2.   Asmenų, dalyvaujančių grupės ir jos pogrupių veikloje, patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos taisyklėmis, neviršijant pagal metinę išteklių skyrimo procedūrą Komisijos padaliniams skirtų asignavimų.
   
      Priimta Briuselyje 2018 m. sausio 18 d.
      
         
            Komisijos vardu
         
         Karmenu VELLA
         
            Komisijos narys
         
      
   
   
      (1)  COM(2018) 10.
   
      (2)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (3)  Europos Sąjungos aplinkos apsaugos teisės aktų įgyvendinimo ir vykdymo užtikrinimo tinklas (IMPEL), ES teisėjų forumas aplinkos klausimais (EUFJE), Europos prokurorų tinklas aplinkos klausimais (ENPE), Kovos su nusikaltimais aplinkai tinklas (EnviCrimeNet), Europos aplinkos apsaugos agentūrų vadovų tinklas (NEPA), Europos aukščiausiųjų audito institucijų organizacija (EUROSAI).
   
      (4)  COM(2018) 10.
   
      (5)  2016 m. gegužės 30 d. Komisijos sprendimo, kuriuo nustatomos Komisijos ekspertų grupių kūrimo ir veiklos horizontaliosios taisyklės (C(2016) 3301), 13 straipsnio 1 dalis.
   
      (6)  Sprendimo C(2016) 3301 10 straipsnis ir 14 straipsnio 2 dalis.
   
      (7)  Sprendimo C(2016) 3301 17 straipsnis.
   
      (8)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
   
      (9)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
   
      (10)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).